উর্মিল ঠাকুর

উর্মিল ঠাকুর (জন্ম ১ এপ্রিল ১৯৫৮) হলেন হিমাচল প্রদেশের হামিরপুরের একজন ভারতীয় রাজনীতিবিদ।

তিনি ১৯৯৫ সালে সুজনপুরের পঞ্চায়েত সমিতির বিডিসি সদস্য হিসেবে প্রথম নির্বাচিত হন, একই সাথে ১৯৯৫ সালে তিনি হিমাচল প্রদেশের হামিরপুরের জেলা পরিষদের সদস্য হিসেবে নির্বাচিত হন। ১৯৯৮ সাল পর্যন্ত তিনি এই পদে ছিলেন। ১৯৯৮ সালে তিনি রাজ্য বিধানসভায় নির্বাচিত হন এবং ২০০৩ সাল পর্যন্ত হিমাচল প্রদেশ সরকারের সংসদীয় সচিব ছিলেন। ২০০৭ সালে তিনি আবার রাজ্য বিধানসভায় নির্বাচিত হন।

 ব্যক্তিগত জীবন 
উর্মিল ঠাকুরের জন্ম ১৯৫৮ সালের ১লা এপ্রিল। তাঁর বাবা ছিলেন রূপ সিং রানা। উর্মিল বিএ এবং বি.এড ডিগ্রি অর্জন করেন। তিনি সরকারি কর্মকর্তা ভূপিন্দর সিং ঠাকুরকে বিয়ে করেন এবং দুই পুত্র ও এক কন্যা সন্তানের জন্ম দেন। হিমাচল প্রদেশের ভারতীয় জনতা পার্টির প্রবীণ নেতা জগদেব চাঁদ ঠাকুরের বড় পুত্রবধূ হওয়ার কারণে, তিনি বিজেপির রাজনৈতিক পথ অনুসরণ করেন। তিনি দুবার হামিরপুর বিধানসভা আসনের প্রতিনিধিত্ব করেছেন। ২০২১ সালে তাঁর স্বামী ভূপিন্দর সিং দীর্ঘ অসুস্থতার পর মারা যান।

 রাজনৈতিক জীবন 
১৯৯৫ সালে উর্মিল ঠাকুর একই সাথে বিডিসি এবং জেলা পরিষদের সদস্য হন (হামিরপুর আসনের বাইরে সংখ্যাগরিষ্ঠ অংশ)। তিনি উভয় আসনেই প্রতিদ্বন্দ্বিতা করেছিলেন এবং উভয় আসনেই জয়লাভ করেন। সেই বছর বেশিরভাগ আসনই কংগ্রেস জিতেছিল। তিনি বিজেপির জেলা পরিষদের চেয়ারম্যান পদের জন্য প্রার্থী ছিলেন। ভোটগ্রহণ অনুষ্ঠিত হয় এবং  বিজেপি ও কংগ্রেস দুই দলের পক্ষে সমান ভোট পড়ে। টসের ভিত্তিতে ফলাফল ঘোষণা করা হয় এবং ফলাফল কংগ্রেসের পক্ষে যায়।

১৯৯৮ সালে উর্মিল ঠাকুর হামিরপুর বিধানসভা কেন্দ্র থেকে প্রতিদ্বন্দ্বিতা করেন এবং জয়ী হন। তথ্য ও সম্প্রচার বিভাগের স্বাধীন দায়িত্বের সঙ্গে তিনি হিমাচল প্রদেশ সরকারের প্রধান সংসদীয় সচিব (সিপিএস) নিযুক্ত হন। পরে বিভাগটি স্বাস্থ্য বিভাগে স্থানান্তরিত হয়।

২০০৩ সালে তিনি কংগ্রেসের (আইএনসি) অনিতা বর্মার কাছে হেরে যান।

২০০৭ সালে তিনি মহিলা কংগ্রেসের জাতীয় সভাপতি অনিতা বর্মাকে পরাজিত করে আবার হামিরপুর নির্বাচনী এলাকা থেকে বিধায়ক হিসেবে নির্বাচিত হন। ২০১২ সালে তাঁকে নবগঠিত সুজনপুর নির্বাচনী এলাকায় স্থানান্তরিত করা হয়, মুখ্যমন্ত্রীর মুখ হিসেবে ঘোষিত পি কে ধুমাল হামিরপুরকে বেছে নেন। প্রধান দল বিজেপি এবং কংগ্রেসের উভয় প্রার্থীরাই সুজনপুর বিধানসভা নির্বাচনে হেরে যান। পি কে ধুমালের ঘনিষ্ঠ মিত্র হিসেবে বিবেচিত রাজিন্দর রানা (স্বতন্ত্র) জয়ী হন। ২০১৭ সালের বিধানসভা নির্বাচনে একই সুজনপুর আসন থেকে রাজিন্দর রানা আবার পি কে ধুমালকে (মুখ্যমন্ত্রী প্রার্থী) পরাজিত করেন।

উর্মিল ঠাকুর বিজেপি ত্যাগ করেন এবং ২০১৪ সালের ১২ই এপ্রিল তারিখে ভারতীয় জাতীয় কংগ্রেসে যোগদান করেন। তিনি বিজেপি ত্যাগের বিভিন্ন কারণ উল্লেখ করেন, যেমন প্রথম কারণ ২০১২ সালের নির্বাচনে নবগঠিত বিধানসভা কেন্দ্রে স্থানান্তরিত হওয়া এবং তারপর স্বতন্ত্র প্রার্থী রাজিন্দর রানার কাছে পরাজিত হওয়া। পরবর্তীতে ২০১৪ সালে সুজনপুর উপনির্বাচনে বিজেপি তাঁকে উপেক্ষা ক'রে নরেন্দ্র ঠাকুরকে টিকিট দেয়, যিনি সম্প্রতি কংগ্রেস থেকে বিজেপিতে যোগ দিয়েছিলেন। এইসব কারণে উর্মিল হতাশ হয়ে পড়েন এবং বিজেপি ত্যাগের সিদ্ধান্ত নেন।

বিজেপির হামিরপুর দুর্গ দুর্বল হয়ে পড়ার পূর্বাভাস পেয়ে, জাতীয় স্তরের বিজেপি নেতৃত্ব হস্তক্ষেপ করে। বিজেপি রাজ্য সভাপতি সুরেশ কাশ্যপ এবং বিজেপি রাজ্য ইনচার্জ অবিনাশ রায় খান্নার উপস্থিতিতে উর্মিল আবার বিজেপিতে যোগদান করেন।

 রাজনৈতিক অবস্থান 
উর্মিলের রাজনৈতিক অবস্থানগুলি নিম্নরূপ :

 জাতীয় পরিষদ সদস্য বিজেপি
 প্রভারি, বিজেপি মহিলা মোর্চা জম্মু ও কাশ্মীর
 জাতীয় বিজেপি মহিলা মোর্চা সদস্য
 রাজ্য বিজেপি মহিলা মোর্চার জেনারেল সেক্রেটারি।
 জেলা সভাপতি বিজেপি, হামিরপুর

 তথ্যসূত্র 

 বহিঃসংযোগ 






বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:হিমাচল প্রদেশের রাজনীতিতে নারী
বিষয়শ্রেণী:জীবিত ব্যক্তি
বিষয়শ্রেণী:হিমাচল প্রদেশ বিধানসভার সদস্য ২০০৭-২০১২
বিষয়শ্রেণী:হিমাচল প্রদেশের ভারতীয় জনতা পার্টির রাজনীতিবিদ
বিষয়শ্রেণী:১৯৫৮-এ জন্ম